Emfuleni skuld Eskom tans R3,5 miljardArgieffoto: GCIS Eskom het Donderdag ŉ uitspraak teen die Emfuleni- plaaslike munisipaliteit (Vanderbijlpark) gewen vir die R1,3 miljard wat die munisipaliteit aan die kragvoorsiener verskuldig is vir grootmaat kragtoevoer wat in 2019 gelewer is. Die R1,3 miljard is deel van die plaaslike regering se totale skuld van R1,9 miljard vir 2019. Eskom het reeds ŉ uitspraak bekom vir R615 miljoen wat onverpoosd bly styg weens die munisipaliteit se versuim om sy elektrisiteitsrekening te betaal. Daar is reeds beslag gelê op bates van die plaaslike munisipaliteit in ŉ poging om die skuld kragtens die hofbevel te verhaal. Daphne Mokwena, senior bestuurder vir kliëntediens in Gauteng, het gesê Emfuleni se totale skuld beloop tans R3,5 miljard, insluitend die huidige rekening van R385 miljoen wat vandag, 2 September, betaalbaar is. “Die huidige uitspraak gee vir ons verskillende opsies om die skuld te verhaal. Ons kan beslag lê op Emfuleni se kraginfrastruktuur, wat hul substasies en kragkabels insluit. Ons kan die waarde van die infrastruktuur dan teen die skuld verreken. Ons kan ook bestaande inkomstestrome vir elektrisiteit deur middel van loonbeslag neem.” Emfuleni is die Gautengse munisipaliteit met die swakste betalingsrekord en agterstallige skuld van meer as 30 dae vir meer as R3 miljard. Naas Emfuleni volg Merafong (Carletonville) (R570 miljoen), Randwest (Randfontein) (R510 miljoen), Stad Tshwane (Pretoria) (R200 miljoen) en Ekurhuleni (Germiston) (R8 miljoen). Mogale (Krugersdorp) het reeds ŉ betalingsooreenkoms met Eskom aangegaan vir sy agterstallige skuld van meer as R361 miljoen en is getrou in sy betalings. “Ons bedank die Gautengse munisipaliteite met goeie betalingsrekords: Stad Johannesburg (City Power), Midvaal (Meyerton) en Lesedi (Heidelberg),” het Mokwena bygevoeg.